'n Koopfees by Nitali - Innibos
'n Koopfees by Nitali
Kersmark en handwerkkunsklasse @ Bietjie-Bietjie Innibos Kunstefees
Innibos het met Nitali Re-Invented Decor hande gevat om vir feesgangers iets baie spesiaals na die feestafel te bring.
Nitali is net die plek waar feesgangers – so reg voor Kersfees – pragtige geskenke kan koop of sommer self maak. Uitsonderlike handgemaakte geskenke is van reg oor die land met sorg versamel om aan feesgangers 'n inkopie-ervaring soos min te gee. Kunstenaars van handwerkkunsartikels gaan hulle produkte by Nital's te Silvastraat 8B kom uitstal. Hierdie beloof 'n Kersmark uit die boonste rakke te wees. Daar gaan beslis iets vir 'n ieder en 'n elk wees. Daar is ook 'n koffiewinkel waar feesgangers 'n heerlike cappucchino en koek kan geniet.
Dan bied drie kreatiewe vroue, Sonnette de Beer van Nitali en Lynette Daly en Annelie Mans van The Creative Club ook handwerkkunsklasse tydens die fees aan. Daar is veel meer waarde daaraan om self iets vir iemand te maak as om iets in 'n kettingwinkel van die rak te haal. En boonop is die samesyn in die skeppingsproses baie lekker.
Kom maak self 'n Kersfeeskrans, kom verf 'n pragtige skinkbord met Tjhoko-verftegnieke en stensils, of kom leer hoe om 'n mandjie met 'n houtbodem te hekel. Gebruik die paint by numbers-tegniek en verf 'n pragtige muurbehangsel van hout of bederf jouself met polymer oorbelle wat jy self ontwerp het.
Dan kan jy boonop by die meesters leer. Elani Dekker, bekende aktrise van Toorbos, Vaselinetjie, Jou Romeo e.a. kom gee beginners waterverfklasse. Dan is die bekende Ghost ook daar om jou te leer hoe om jou eie cartoons te teken.
Kom geniet al hierdie klasse saam met ander feesgangers en steek die kreatiewe vure aan die brand! Skakel 0845279763 om te bespreek vir die klasse. Onthou daar is net 'n beperkte aantal plekke beskikbaar. Streng coronavirus-protokol gaan gevolg word om feesgangers veilig te hou.
Bespreek vroegtydig om teleurstelling te voorkom. Vir die volledige program, besoek gerus Innibos se webtuiste by www.innibos.co.za